“የመገናኛ ብዙኃንን ጥፋት በዝምታ ማለፉ ተገቢ አይደለም።” አስተያዬት ሰጪዎች
ባሕር ዳር፡ መስከረም 23/2012 ዓ/ም (አብመድ) በተቀናጀ መንገድ የአማራ ሕዝብ ላይ ዘመቻ ሲደረግበት የፌዴራል መንግሥት ዝምታን መምረጡ ተገቢ አለመሆኑን የደብረ ብርሃን ዩኒቨርሲቲ ምሁር እና የከተማዋ ነዋሪዎች ተናገሩ::የአማራ ሕዝብ አንድ ሆኖ ሠላሙን ማስጠበቅ እንዳለበትም አስተያዬት ሰጭዎቹ አሳስበዋል።አንዳንድ የመገናኛ ብዙኃን ‹‹የተቋቋሙበትን ዓላማና የሚዲያን ሚና ወደ ጎን በመተው የተዛባ ዘገባ በማሠራጨት በአማራ ሕዝብ ላይ ዘመቻ ከፍተውበታል›› ነው ያሉት ምሁሩ እና ነዋሪዎቹ:: ለአብነትም በማዕከላዊ ጎንደር ዞን ከሰሞኑ ተከስቶ የነበረውን አለመረጋጋት ለራሳቸው በሚመች መንገድ አድርገው መዘገባቸውን ጠቅሰዋል።በደብረ ብርሃን ዩኒቨርሲቲ የፖለቲካ ሳይንስ ምሁሩ ጋሻው አይፈራም እንዳሉት መገናኛ ብዙኃኑ ሕገ ወጥ እና የተዛቡ ዘገባዎችን ሲሰሩ ሕግ አስፈፃሚው አካል በዝምታ ማለፉ ተገቢ አይደለም::አብመድ ያነጋገራቸው የኅብረተሰብ ክፍሎችም ‹‹ሙያዊ መርህን ሳይሆን ግጭት መቀስቀስን ዓላማ ያደረጉ መገናኛ ብዙኃን በአማራ ሕዝብ ላይ የጥላቻ በትር ለማሳረፍ ሞክረዋል›› ነው ያሉት። በተቀናጀ መንገድ የአማራ ሕዝብ ላይ ዘመቻ ሲደረግበት የፌደራል መንግሥት ዝምታን መምረጡ ተገቢ አለመሆኑንም ተናግረዋል።